
Σύσκεψη σωματείων, μαζικών φορέων Μενιδίου Τετάρτη 14 Οκτωβρίου για τα οξυμένα προβλήματα στην Παιδεία και την Υγεία
Συνάδελφοι, αγαπητοί γονείς,
Έχει περάσει σχεδόν ένας μήνας από την έναρξη της νέας σχολικής χρονιάς και χιλιάδες εκπαιδευτικοί, μαθητές και γονείς προσπαθούν να διαχειριστούν την εκρηκτική κατάσταση που υπάρχει στα σχολεία. Μέσα  σε συνθήκες έξαρσης της πανδημίας το μάθημα γίνεται σε ακατάλληλες αίθουσες με 25 μαθητές. Υπάρχουν τραγικές ελλείψεις στην καθαριότητα και υγιεινή των σχολείων. Στις περιπτώσεις που εμφανίζεται κρούσμα οι οδηγίες είναι συγκεχυμένες και μόνο περισσότερη αναστάτωση δημιουργούν. Δεκάδες είναι τα κενά εκπαιδευτικών με αποτέλεσμα να μην μπορεί να αναπτυχθεί πλήρως το πρόγραμμα των σχολείων. Η δίχρονη προσχολική αγωγή «βρίσκεται στον αέρα». 
Απέναντι σε αυτή την κατάσταση η κυβέρνηση της ΝΔ και το υπουργείο Παιδείας  μας εμπαίζουν μιλώντας για «κανονικότητα» στα σχολεία.  Δεν παίρνουν ούτε έστω και τώρα τα στοιχειώδη μέτρα, ενώ από την άλλη λοιδορούν το δίκαιο αγώνα των μαθητών για την προστασία της υγείας τους και των οικογενειών τους. Τεράστιες ευθύνες αναλογούν και στη Δημοτική Αρχή, η οποία δεν έχει πάρει κανένα ουσιαστικό μέτρο για το ασφαλές άνοιγμα των σχολείων και την υλοποίηση της δίχρονης προσχολικής αγωγής και από την άλλη απαξιώνει με την απουσία της  εκπαιδευτικούς και γονείς σε  παραστάσεις διαμαρτυρίας που πραγματοποιήθηκαν με την έναρξη της νέας σχολικής χρονιάς για τα παραπάνω ζητήματα.

Ως εδώ- Δεν πάει άλλο! Είναι ανάγκη και συνάμα καθήκον προς  τα παιδιά μας να βρεθούμε σε κοινό μέτωπο αγώνα εκπαιδευτικοί- γονείς και μαθητές για τα οξυμένα προβλήματα στην παιδεία και στην υγεία στο δήμο μας. 

Καλούμε εκπαιδευτικούς, γονείς, μαθητές, σωματεία και φορείς της πόλης μας  σε σύσκεψη την Τετάρτη 14 Οκτωβρίου 2020 στις 7μμ. στο Συνδικάτο Οικοδόμων (Δεκελείας 42, Μενίδι) για να συντονίσουμε τη δράση μας για την υπεράσπιση της μόρφωσης και της υγείας.

Απαιτούμε:

· Μείωση εδώ και τώρα των μαθητών σε 15 ανά τμήμα.

· Αύξηση του προσωπικού καθαριότητας με μόνιμη σχέση εργασίας, ώστε να μπορούν να καλυφθούν οι αυξημένες ανάγκες των σχολείων.

· Πλήρη στελέχωση  με ιατρικό προσωπικό του Κέντρου Υγείας της περιοχής μας.

· Μόνιμους μαζικούς διορισμούς εκπαιδευτικών.

Για το Δ.Σ

